b"\n_START_ARTICLE_\nLengde uten till\xc3\xb8p\n_START_PARAGRAPH_\nLengde uten till\xc3\xb8p (ogs\xc3\xa5 kalt stille lengde) er en hopp\xc3\xb8velse i friidrett. \xc3\x98velsen g\xc3\xa5r ut p\xc3\xa5 \xc3\xa5 hoppe s\xc3\xa5 langt som mulig fra en opph\xc3\xb8yet \xc2\xabplattform\xc2\xbb eller \xc2\xabsatsbrett\xc2\xbb til en matte (ofte turnmatte).\n_START_SECTION_\nUtf\xc3\xb8relse\n_START_PARAGRAPH_\nUt\xc3\xb8veren skal st\xc3\xa5 p\xc3\xa5 begge bein, det er lov \xc3\xa5 ha t\xc3\xa5a over kanten, hun b\xc3\xb8yer seg og satser med kraftig armsving. Det skal ikke v\xc3\xa6re noen form for vridning eller dobbeltsats med f\xc3\xb8ttene. Det m\xc3\xa5les fra kanten av satsplattform til h\xc3\xa6l p\xc3\xa5 bakerste fot. Ut\xc3\xb8veren skal lande p\xc3\xa5 beina, faller ut\xc3\xb8veren bakover vil det m\xc3\xa5les fra den delen av kroppen som havner n\xc3\xa6rmest satsplattformen. Lengde uten till\xc3\xb8p var en olympisk \xc3\xb8velse fra 1900 til 1912. Lengde uten till\xc3\xb8p finnes p\xc3\xa5 det nasjonale mesterskapsprogrammet innend\xc3\xb8rs (men ikke utend\xc3\xb8rs). Den norske rekorden p\xc3\xa5 3,71\xc2\xa0m av Arne Tvervaag fra 1968 var beste notering i verden, notert i Guinness rekordbok. Denne bestenoteringen sto i 47 \xc3\xa5r, helt til den amerikanske fotballspilleren Byron Jones i 2015 hoppet 3,74 m (12.3'')._NEWLINE_\xc3\x98velsen er en relativt enkel \xc3\xb8velse, med forholdsvis f\xc3\xa5 feilmarginer og h\xc3\xb8y reliabilitet. Lengde uten till\xc3\xb8p er gjerne nyttet som test\xc3\xb8velse for spenst til idrettsut\xc3\xb8vere fra mange idretter. I treningskretser prates det om vektl\xc3\xb8ftere med hopp opp mot 4 meter (b\xc3\xb8r tas med en stor klype salt). \xc3\x98velsen har ogs\xc3\xa5 blitt utf\xc3\xb8rt p\xc3\xa5 en m\xc3\xa5te der ut\xc3\xb8veren holdt vekter som \xc3\xb8kte kraften i armsvinget. Ubekreftede historier forteller om hopp p\xc3\xa5 over 4 meter med denne teknikken."